Man sterf nadat hy glo polisieman vermoorŉ Bloemfonteinse man wat glo ŉ polisiebeampte doodgeskiet en ŉ vrou gewond het, is in die hospitaal oorlede nadat hy homself glo geskiet het. Kapt. Harry Nagel, woordvoerder van die polisie, sê die 28-jarige polisiebeampte en sy 36-jarige vriendin het Sondag in ŉ motor gesit en gesels toe ŉ man hulle genader het en sonder om ŉ woord te sê op hulle losgebrand het. “Die polisiebeampte is agter die oor geskiet en is op die toneel dood. Die vrou is twee keer in die bolyf getref.” Sy is na die Pelonomi-hospitaal geneem vir behandeling. Nagel sê die 39-jarige man het van die toneel gevlug en homself later twee keer in die bolyf en in sy ken geskiet. “Hy is deur die polisie gevind terwyl hulle die hoofweg gepatrolleer het en is na die Clocolan-hospitaal geneem waar hy onder polisiebewaking behandel is.” Volgens berigte is die verdagte gister oorlede. Die polisie ondersoek ŉ saak van moord en poging tot moord.